Foto’s: Historiese plaashuis in Paarl brand afMet die brandweerspan se aankoms op die toneel was die grasdak van die plaasopstal reeds in vlamme gehul (Foto: Drakenstein Farm Watch, Facebook) Groot kommer heers nadat nóg ŉ historiese gebou Woensdagaand in die Paarl deur vlamme vernietig is. Dié gebou was ŉ plaasopstal op die Roggeland-plaas wat uit die 1700’s dateer. Dit was glo die tweede gebou wat op dié spesifieke plaas tot ŉ puinhoop omskep is, weens vermoedelike brandstigting. Die Paarl se brandweer het die Drakenstein-plaaswag en die Kaapse Wynland-distrik se brandweer tussen 19:00 en 20:00 na dié grasdakplaashuis in Roggelandweg in die Dal Josafat-gebied laat ontbied. Daan van Leeuwen Boomkamp, die plaaswag se bevelvoerder, sê met hul aankoms op die toneel was die grasdak van die plaasopstal reeds in vlamme gehul. Brandweerspanne het ongeveer twee uur lank gespook om die brand in bedwang te bring (Foto: Drakenstein Farm Watch, Facebook) Die plaaswag het binne minute 4×4-brandweerwaens laat kom om die brand te blus. Die Paarl en Kaap Wynland-distrik se brandweerspanne het albei verskeie tenkwaens en waterpompe op die toneel gehad. “Ons het als in ons vermoë gedoen om die vlamme te blus, maar ons kon ongelukkig nie die historiese gebou red nie. Die huis is vernietig,” sê Van Leeuwen. Die Paarl en Kaap Wynland-distrik se brandweerspanne het albei verskeie tenkwaens en waterpompe op die toneel gehad (Foto: Drakenstein Farm Watch, Facebook) Van Leeuwen sê die brandweerspanne het ongeveer twee uur lank gespook om die brand in bedwang te bring. “Die oorsaak van die brand is nog nie bekend nie, maar brandstigting word sterk vermoed.” Verlede jaar het ŉ byna 200 jaar oue historiese plaashuis op die Eben-Haëzer-plaas in die Paarl afgebrand. Van Leeuwen sê dit is hartseer om te aanskou hoe Paarl sy historiese strukture een vir een in brande verloor. “Ons kry amper op ŉ weeklikse grondslag met brandende geboue te doen. Meestal is die brande gestig.” Dié plaasopstal was glo die tweede gebou wat op dié spesifieke plaas tot ŉ puinhoop omskep is, weens vermoedelike brandstigting (Foto: Drakenstein Farm Watch, Facebook) Die plaashuis is deur die brand vernietig (Foto: Drakenstein Farm Watch, Facebook)